钦定古今图书集成/明伦汇编/宫闱典/第023卷 > 《谢皇太后表》文天祥
## 钦定古今图书集成/明伦汇编/宫闱典/第023卷 > 《谢皇太后表》文天祥

司平楚甸，命出严宸。告至周原，恩归慈极。敢敷睿训，
仰谢徽音。伏念臣一介寒微，两朝知遇。倾葵向阙，初
无补于使令；啜菽杜门，祗自深其观省。当元日会同
之始，拜公朝抆拭之仁。言遣使臣，往陈臬事。华省遄
颁于趣旨，丛祠竟秘于俞音。勉臣子之驱驰，见吏民
而宣布。兹盖恭遇寿和圣福皇太后陛下，心超有极，
道合无疆。长信怡愉，赞炎图之昌运；大任肃穆，开苍
箓之隆平。宜择攸司，俾敬尔狱。臣敢不丕承钦恤，诞
布慈仁。乂我黎民，尚想无刑之治；于其王母，敢忘介
福之元。

又

东朝鸿庆，介寿无疆；南国虎符，便亲有命。荷中宸之
涣宠，望慈极以皈忱。伏念臣一介迂疏，两朝遭遇。昔
备殚于敭历，无以逾人。顷间任于驱驰，不遑将母。惟
内怀于乌哺，遂上彻于蚁忱。果分二水之麾，爰易三
湘之节。惟壤地接，故可以供菽水之职惟土风习，故
可以尽刍牧之心。自省叨隃，若为报称。兹盖恭遇寿
和圣福皇太后陛下德光尧母，功配周姜。寿锡万年，
享怡愉之福。化流四海，推慈孝之仁。遂令下吏之侥
荣。获以迩封而就养。臣敢不祗承德意，诞布恩言。服
膺《锡类》之诗，益崇美化。拜手牧民之训，隃赞徽音。

又

凤历颁春，东朝介福；虎城告朔，北面承休。岁定四时，
天佑一德。恭惟皇太后陛下，思齐肃穆，少广怡愉。训
示涂山，历开禹子；教行渭涘，纪协周王。春朔攸颁，干
坤交泰。臣承流下障，奉令《孟陬》。协和万邦，第赞定时
之绩；向用五福，益陈曰寿之休。